Bevindings oor Aucamp-aanstelling bekendgemaak | Maroela Media
Bevindings oor Aucamp-aanstelling bekendgemaak
Marietha Aucamp. Foto: Facebook
Marietha Aucamp, Stad Tshwane se voormalige hoof van personeel, het 'n wanvoorstelling van haar kwalifikasies aan die Stad Tshwane gemaak om dié pos los te slaan.
Dít was die bevinding van 'n ondersoek wat deur Stad Tshwane van stapel gestuur is nadat dit aan die lig gekom het dat Aucamp moontlik nie oor die nodige kwalifikasies vir 'n aanstelling in dié pos beskik het nie.
Moeketsi Mosola, die stadsbestuurder, het Donderdag gesê daar is in die ondersoek egter geen bewyse gevind dat Solly Msimanga, die burgemeester, enige aandeel gehad het in Aucamp se onregmatige aanstelling nie.
Volgens Mosola is Aucamp op 1 September 2016 op tydelike grondslag as hoof van personeel aangestel. Die pos is intussen geadverteer en die vereistes vir die pos was 'n relevante baccalaureus-graad of soortgelyke kwalifikasie, 12 jaar ervaring waarvan vyf jaar op senior bestuursvlak moes wees en 'n deeglike kennis van prestasiebestuur.
Onderhoude met moontlike kandidate is in Oktober 2016 gehou en Aucamp is daarna op permanente grondslag in die pos aangestel. In Mei 2018 het bewerings in die media aan die lig gekom dat Aucamp nie aan die akademiese vereistes vir die pos voldoen nie.
'n Ondersoek na die bewerings is van stapel gestuur en Aucamp moes onmiddellik spesiale verlof neem. Sy het egter kort hierna op versoek van Msimanga bedank.
Daar is bevind dat Aucamp die stad mislei het deur voor te gee dat sy 'n BTech-graad het, terwyl haar hoogste kwalifikasie matriek is. "Daar is ook bewyse dat menslikehulpbronbeamptes by die Stad Tshwane nie behoorlike prosedures gevolg en beleidstellings toegepas het nie en met opset hierdie prosesse omseil het om [Aucamp se] aanstelling te bewerkstellig," het Mosola gesê.
Dit het tydens die ondersoek aan die lig gekom dat 17 kandidate om die pos aansoek gedoen het en net twee van die 17, onder wie Aucamp, nie aan die akademiese vereistes voldoen het nie. "Bestudering van die werwingslêer het aangedui dat daar geen kortlys opgestel is of punteverslag was nie. Hierdie verslag is blykbaar uit die lêer verwyder. Dit was gedurende die kortlysvergadering dat die besluit geneem is om Aucamp in die pos aan te stel, ondanks die gebrek aan kwalifikasie."
Mosola het gesê daar is reeds opdrag gegee dat dissiplinêre stappe gedoen word teen die menslikehulpbronbeamptes wat by Aucamp se aanstelling betrokke was. Die stad sal ook 'n reeks voorkomende maatreëls instel om te verseker dat daar voortaan wel aan al die relevante prosedures en beleidstellings voldoen word.
Alle wetlike aangeleenthede in dié verband sal na die stad se departement vir regs- en sekretariaatdienste verwys word om dit verder te hanteer.
Lesse uit die eerste twee dae se grondverhore
Wending in Blou Bul-'aanrandingsaak'
Hoe het die stad die foutjie gemaak?
Ag shame so what die hele parlement lieg oor hulle goed dis tog wat politisie doen om te oorleef is dit nie .of is dit dalk omdat sy wit is en nie die regering en eff se toestemming of lid van hulle is nie so de hell met julle nonsens bou n brug en kom daar oor daar is n klomp in anc en eff geledere wat hulle kwalifikasies gekoop het want hier in limpopo kan jy als kry teen n prys self jou gr 12 papiere en wat wil jy he n hon in onderwys dis te koop
Sy behoort krimineel vervolg te word vir bedrog.
Ek krap nou kop wat ek nie mooi verstaan nie sy het nie die nodige kwalivikasies vir haar pos gehaat nie naamlik matriek wat haar hoogste kwalivikasie was maar hoe het zuma wat n staadspresident pos gehaat het gekwaliviseer hy het dan nie eens n matriek sertivikaat nie en die hele tyd wat sy daar gewerk het was haar werk op standaard baie beter as wat Zuma kan se
Sal nogal interessant wees wanneer sy aansoek doen vir 'n nuwe pos. Wat's jou hoogste kwalifikasie? Matriek. Wat was jou vorige salaris – R100 000 per maand. LOL